Ο **Ισίδωρος Ντογιάκος** (1956) είναι Έλληνας εισαγγελέας ο οποίος από το 2022 έως και τον Ιούνιο του 2023 υπηρέτησε ως Εισαγγελέας του Αρείου Πάγου.

Βιογραφικά στοιχεία
-------------------

Γεννήθηκε το 1956 στην Αθήνα. Φοίτησε στη Νομική σχολή Αθηνών και εισήχθη στο εισαγγελικό επάγγελμα το 1983.

Το 1996 προήχθη σε εισαγγελέα πρωτοδικών, το 2005 σε αντεισαγγελέα εφετών, το 2013 σε εισαγγελέα εφετών, το 2018 σε αντεισαγγελέα του Αρείου Πάγου και το 2022 σε εισαγγελέα του Αρείου Πάγου Πάγου. Κατά τη διάρκεια της σταδιοδρομίας του έχει υπηρετήσει στο τμήμα εσωτερικής ποινικής έρευνας της Εισαγγελίας Πρωτοδικών Αθηνών από το 1992 έως το 2001 (εισαγγελέας Πρωτοδικών από το 1996), ως εποπτεύων εισαγγελέας του ΣΔΟΕ σε πανελλαδικό επίπεδο καθώς και ως προϊστάμενος της εισαγγελίας εφετών.

Έχει μία κόρη, η οποία είναι δικηγόρος και έχει παντρευτεί το δήμαρχο Γλυφάδας Γιώργο Παπανικολάου με κουμπάρο τον Κώστα Καραμανλή.

Δικαστικές υποθέσεις
--------------------

Έχει χειριστεί ως εισαγγελικός λειτουργός πληθώρα υποθέσεων που απασχόλησαν την κοινή γνώμη όπως την έρευνα για τον τρόπο απόκτησης της περίφημης έπαυλης Παπανδρέου στην Εκάλη, το σκάνδαλο των ακινήτων, την υπόθεση Αριστοτέλη Παυλίδη κ.α.. Το 2000 διέταξε τη σύλληψη του καλλιτέχνη Τζίμη Πανούση για το αδίκημα της περιύβρισης συμβόλου καθώς ο τελευταίος χρησιμοποίησε σφυροδρέπανο αντί σταυρού στην ελληνική σημαία που εικονιζόταν σε αφίσα παράστασής του.

Χειρίστηκε την υπόθεση της Χρυσής Αυγής, εποπτεύοντας την διαδικασία της ανάκρισης. Μετά την ανάκριση ετοίμασε την παραπεμπτική πρόταση για την εισαγγελία σύμφωνα με την οποία έγινε η δίκη και η καταδίκη των μελών του κόμματος.

### Πειθαρχική ποινή και δικαίωση στο ΕΔΔΑ

Τον Νοέμβριο του 2014 εξελέγη προϊστάμενος της Εισαγγελίας Εφετών Αθηνών. Τον Αύγουστο του 2015 ξεκίνησε έρευνα σχετικά με αντικανονική συμμετοχή στις εκλογές ανάδειξης προϊσταμένου στην Εισαγγελία Εφετών Αθηνών. Με επιστολή της προς τον αρμόδιο επιθεωρητή της πειθαρχικής έρευνας η Πρόεδρος του Αρείου Πάγου, Βασιλική Θάνου, υποστήριξε ότι η εκλογή του Ντογιάκου στη θέση του προϊσταμένου ήταν παράτυπη. Ο Ντογιάκος θεωρώντας ότι η παρέμβαση αυτή της προέδρου ήταν παράνομη και παραβίαζε το αυτοδιοίκητο της εισαγγελίας εφετών συγκάλεσε την ολομέλεια της εισαγγελίας με θέμα: «Εξωθεσμική παρέμβαση της Προέδρου του Αρείου Πάγου στο αυτοδιοίκητο της Εισαγγελίας Εφετών Αθηνών», η συνεδρίαση της οποίας αναβλήθηκε.

Για την κίνησή του αυτή του ασκήθηκε πειθαρχική δίωξη από την Πρόεδρο του Αρείου Πάγου για συμπεριφορά μη συνάδουσα με την ιδιότητά του ως εισαγγελικού λειτουργού και κατάχρηση εξουσίας ως διευθύνων την Εισαγγελία Εφετών Αθηνών». Το πρωτοβάθμιο πειθαρχικό όργανο του Αρείου Πάγου του επέβαλε ποινή επίπληξης κατά της οποίας ασκήθηκε έφεση. Έφεση, όμως, άσκησε και ο υπουργός Δικαιοσύνης, Νίκος Παρασκευόπουλος, ο οποίος υποστήριξε ότι η ποινή έπρεπε να ήταν βαρύτερη.

Τον Σεπτέμβριο του 2016 γνωστοποιήθηκε ότι το δευτεροβάθμιο πειθαρχικό όργανο του Αρείου Πάγου επέβαλε ποινή στέρησης μισθού 40 ημερών, ποινή η οποία αποτελούσε κώλυμα εκλογιμότητας για τη θέση του προϊσταμένου στην Εισαγγελία Εφετών. Εν τέλει, λόγω μη έγκαιρης επίδοσης της πειθαρχικής απόφασης, ο Ντογιάκος έθεσε υποψηφιότητα και εξελέγη για δεύτερη φορά προϊστάμενος της Εισαγγελίας Εφετών συγκεντρώνοντας το 48% των ψήφων. Λίγες ημέρες μετά η πειθαρχική ποινή κοινοποιήθηκε με αποτέλεσμα να εκπέσει του αξιώματός του.

Κατά της απόφασης αυτής προσέφυγε στο Ευρωπαϊκό Δικαστήριο Ανθρωπίνων Δικαιωμάτων υποστηρίζοντας ότι παραβιάστηκε το δικαίωμα έκφρασής του. Τον Δεκέμβριο του 2022 η ελληνική κυβέρνηση αναγνώρισε ότι η πειθαρχική ποινή που επιβλήθηκε στον Ισ. Ντογιάκος παραβίασε την ελευθερία της έκφρασής του και προσέφερε ως αποζημίωση το χρηματικό ποσό των 7.000 ευρώ με συνέπεια το ΕΔΔΑ να εκδώσει σχετική απόφαση με την οποία δεχόταν την προσφυγή του Ντογιάκου. Για την απόφαση της κυβέρνησης να προχωρήσει σε συμβιβασμό ασκήθηκε κριτική από την αντιπολίτευση.

### Υπόθεση παρακολουθήσεων

Τον Ιανουάριο του 2023, ύστερα από αίτημα της Cosmote, ο Ντογιάκος εξέδωσε γνωμοδότηση, με την οποία ανέφερε ότι η Αρχή Διασφάλισης του Απορρήτου των Επικοινωνιών δεν είχε αρμοδιότητα να ελέγχει αιτήματα πολιτών για το αν παρακολουθούνται τα τηλέφωνά τους για λόγους εθνικής ασφάλειας καθώς και ότι δεν έχει δυνατότητα ελέγχου στους τηλεφωνικούς παρόχους. Παράλληλα στην ίδια γνωμοδότηση αναφερόταν στις ποινικές κυρώσεις που προβλέπονται στη σχετική νομοθεσία σε περίπτωση παραβίασης αυτής από τα μέλη της ΑΔΑΕ, γεγονός το οποίο θεωρήθηκε ως έμμεση απειλή προς τα μέλη της Ανεξάρτητης Αρχής. Η γνωμοδότηση προκάλεσε έντονες πολιτικές αντιδράσεις από τα κόμματα της αντιπολίτευσης και επικρίθηκε ως αντισυνταγματική από τον πρόεδρο της ΑΔΑΕ, Χρήστο Ράμμο, τον Δικηγορικό Σύλλογο Αθηνών καθώς και από σειρά συνταγματολόγων, μεταξύ των οποίων οι Νίκος Αλιβιζάτος, Ευάγγελος Βενιζέλος κ.α. Αντίθετα, η Ένωση Εισαγγελεών υποστήριξε ότι ο Εισαγγελέας του Αρείου Πάγου ενήργησε εντός των καθηκόντων του.

Παραπομπές
----------

1. ↑  adminlaw (11 Ιουλίου 2022). «Το επίσημο Βιογραφικό του νέου Εισαγγελέα του Αρείου Πάγου, Ισ. Ντογιάκου». *LawNet*. Ανακτήθηκε στις 13 Ιανουαρίου 2023.
2. ↑  Δήμα, Μαρία. «Ο Ισίδωρος Ντογιάκος νέος προϊστάμενος». efsyn. Ανακτήθηκε στις 1 Μαΐου 2023.
3. ↑  «Ο γάμος του δημάρχου Γλυφάδας με κουμπάρο τον Κώστα Καραμανλή». News247. 21-07-2018.. Ανακτήθηκε στις 24-05-2023.
4. ↑  Μπενέα, Μαίρη (21 Οκτωβρίου 2000). «Σύλληψη Πανούση». *Έθνος*.. Ανακτήθηκε στις 1 Μαΐου 2023.
5. 1 2 3  «Επανεξελέγη προϊστάμενος της Εισαγγελίας Εφετών Αθηνών ο Ντογιάκος». tovima. Ανακτήθηκε στις 1 Μαΐου 2023.
6. 1 2 3  Τσέκερης, Άγγελος. «Ντογιάκος-Ελλάδα 1-0». avgi. Ανακτήθηκε στις 1 Μαΐου 2023.
7. 1 2 3  Ψαρρά, Άντα. «Δικαίωση Ντογιάκου με τις «ευχές» της κυβέρνησης». efsyn. Ανακτήθηκε στις 1 Μαΐου 2023.
8. ↑  «Παρακολουθήσεις: Η γνωμοδότηση Ντογιάκου, οι αντιδράσεις Ράμμου – αντιπολίτευσης και η απάντηση Οικονόμου». *Η Καθημερινή*.. Ανακτήθηκε στις 6 Μαΐου 2023.
9. ↑  «Σκάνδαλο υποκλοπών / Αντισυνταγματικό μπλόκο Ντογιάκου στην ΑΔΑΕ – Απειλεί με ποινές φυλάκισης».. Ανακτήθηκε στις 6 Μαΐου 2023.
10. ↑  Σιούτη, Βασιλική. «Η προσήλωση της κυβέρνησης στην οικονομία και οι ανεκπλήρωτες υποσχέσεις».. Ανακτήθηκε στις 6 Μαΐου 2023.
11. ↑  «Ράμμος για γνωμοδότηση Ντογιάκου: Κανένα κρατικό όργανο δεν μπορεί να ασκήσει έλεγχο ή εποπτεία στην ΑΔΑΕ». *Η Καθημερινή*.. Ανακτήθηκε στις 6 Μαΐου 2023.
12. ↑  Μάνδρου, Ιωάννα. «Από τη γνωμοδότηση, στα δικαστήρια». *Η Καθημερινή*.. Ανακτήθηκε στις 6 Μαΐου 2023.
13. ↑  «ΔΣΑ για γνωμοδότηση Ντογιάκου: «Απόλυτα και κατηγορηματικά αντίθετοι με την έκδοση και το περιεχόμενο της»». *Lifo*.. Ανακτήθηκε στις 6 Μαΐου 2023.
14. ↑  «Στηρίζει Ντογιάκο η Ένωση Εισαγγελέων: Έχει δικαίωμα γνωμοδότησης». *Lifo*.. Ανακτήθηκε στις 6 Μαΐου 2023.